CV9030N

Historie

På midten av 1980-tallet begynte Hägglunds utviklingen av en familie av kampkjøretøyer for den svenske hæren. Fem prototyper ble levert i 1988. I mars 1991 bestilte den svenske hæren de første, serieproduserte kjøretøyene.
Leveranser av CV 90 begynte i 1993, og godt over 1 000 stykker er blitt bestilt.
Pressemeldingen om kontrakten om levering av CV9030N gikk ut 21. april 1994 da ordren ble undertegnet. Den første ordren var på 104 kjøretøyer, en kontrakt på nesten 2 milliarder svenske 1994-kroner. Dette kom etter mer en to år med utprøvninger av kjøretøyer fra fem ulike leverandører. Som en midlertidig løsning før levering brukte hæren NM135.
I løpet av 2009 vil hæren gå til innkjøp av nærmere 100 vogner ettersom 30 vogner av den gamle typen skal bygges om.
De andre kjøretøyene som ble utprøvet var østerriksk/spanske ASCOD, britiske GKN Defence sin Warrior, tyske Krauss-Maffei sin Puma og United Defense sin M2A2 Bradley.
Vognen benyttes i dag i tre avdelinger i Hæren. Disse er Panserbataljonen på Setermoen, og Kampeskadronen og Telemark bataljon på Rena leir. Stormeskadronene var før lokalisert i tilknytning til de militære flyplassene, og hadde oppgaver knyttet til beskyttelse av disse. Etter omstruktureringen av hæren har stormeskadronene inntatt posisjonen som panserbataljonens spydspiss. CV90 er med sitt fotlag på 8 mann en svært mobil og kompetent stridskapasitet. Fotlaget har trening i bruk av alt fra håndvåpen og mitraljøser (MG-3) til tyngre panservåpen som 84mm RFK og Eryx. Fotlaget består av to gjenger; PV (panservern) og MG (maskingevær). Stormeskadronene har en nokså dynamisk ledelsesstruktur, med lagførere som er i stand til å drive effektiv strid uten detaljstyring fra troppssjef. Disse egenskapene gjør at stormeskadronene kan brukes i de fleste operasjoner. Telemark Bataljon, Mekanisert Infanterikompani, utgjør i dag Norges kontingent i Afghanistan, hvor avdelingen er underlagt den multinasjonale styrken ISAF.
Noen vogner ble senere oppgradert med klimanlegg, økt minebeskyttelse og ryggekamera, og kalt CV9030NF1.

Teknisk

CV9030N har en besetning på 3 mann. Vognkommandør,skytter og vognfører som er plassert foran til venstre på skroget.
I tillegg til besetningen er det plass til et fotlag på 8 mann i stridsrommet bak i vogna. CV9030N betegnes i det norske forsvaret som stormpanservogn, med et tilhørende stormlag (8 mann). Laget har tilgang på et skyteskår og periskoper. Man kan også åpne en takluke fra stridsrommet hvor det er montert fester for MG3 («Strid fra luke»).
Motoren er en turboladet Scania V8 diesel med om lag 14 liter volum som yter 550hk.  Den driver en Perkins X300-5N girkasse.
Vognens bestykning er en 30 mm Bushmaster II maskinkanon, samt en koaksial mitraljøse (7,62 mm MG-3) og et røykutskytningsanlegg (12 x 76 mm). Kanonen har en skuddtakt på 600 skudd per minutt. Ammunisjonen er båndet, og ladingen skjer automatisk fra kanaler som går langs tårnringens innside. Ammunisjonskapasiteten er 400 skudd i disse kanalene (2 x 200). Ammunisjonen som benyttes er spreng og pil, samt øvingsammunisjon (samme ballistiske egenskaper som spreng men uten sprengladningen).
Vognen har et avansert system for måloppdagelse og GCU (Gun Control Unit). Skytteren har et 8x okular samt 1:1 utsyn og et termisk kamera til rådighet. Laser avstandsmåler måler avstanden til målet ved et trykk på skytterens rettestikke. All nødvendig informasjon (avstand, måltype, og de aktuelle moduser) vises på termisk skjerm samt i skytterens okular (kikkertsikte) etter at skytteren har gjort de nødvendige valg. Datamaskinen regner selv ut oppsats og forsprang på kanon og mitraljøse. Siktesystemet har også en lock-on kapasitet til bruk på luftmål.